CELEX: 52019PC0471
Language: sk
Date: 2019-10-14
Title: Návrh VYKONÁVACIE ROZHODNUTIE RADY o mechanizme náhrad pre členský štát, ktorého národný člen bol zvolený za predsedu Eurojustu

EURÓPSKA KOMISIA
            V Bruseli14. 10. 2019
            COM(2019) 471 final
            2019/0224(NLE)
            Návrh
            VYKONÁVACIE ROZHODNUTIE RADY
            o mechanizme náhrad pre členský štát, ktorého národný člen bol zvolený za predsedu Eurojustu
            
               
         
         
            
               DÔVODOVÁ SPRÁVA
            
            
               Podľa článku 12 nariadenia Európskeho parlamentu a Rady (EÚ) 2018/1727 zo 14. novembra 2018 o Agentúre Európskej únie pre justičnú spoluprácu v trestných veciach (Eurojust) a o nahradení a zrušení rozhodnutia Rady 2002/187/SVV
                  1
                („nariadenie o Eurojuste“) Rada konajúc na návrh Komisie a prostredníctvom vykonávacích aktov do 12. decembra 2019 určí mechanizmus náhrad, ktoré sa poskytnú členskému štátu, ktorého národný člen bol zvolený za predsedu Eurojustu. V súlade s článkom 11 ods. 7 nariadenia o Eurojuste môže členský štát, ak bol jeho národný člen zvolený za predsedu, vyslať inú primerane kvalifikovanú osobu, ktorá posilní národné zastúpenie počas funkčného obdobia zvoleného člena vo funkcii predsedu.
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  Nariadenie o Eurojuste bolo prijaté 14. novembra 2018. V súlade s jeho článkom 12 ods. 1 a 2 by Komisia mala navrhnúť mechanizmus na určenie náhrad, ktoré sa poskytnú členskému štátu, ktorého národný člen bol zvolený za predsedu Eurojustu. V súlade s daným nariadením musí dotknutý členský štát požiadať kolégium Eurojustu o náhradu a musí odôvodniť potrebu posilniť svoje národné zastúpenie na základe zvýšeného pracovného vyťaženia.
               
               
                  Cieľom mechanizmu náhrad je podporiť dotknutý členský štát, ak bol jeho národný člen zvolený za predsedu a ak príslušné národné zastúpenie treba posilniť, aby si mohlo plniť svoje úlohy.
               
            
            
               •Súlad s existujúcimi ustanoveniami v tejto oblasti politiky
            
            
               Článok 85 Zmluvy o fungovaní Európskej únie (ďalej len „ZFEÚ“) stanovuje, že Eurojust sa má riadiť nariadením prijatým v súlade s riadnym legislatívnym postupom. Jedným z cieľov nariadenia o Eurojuste je posilniť operačné funkcie Eurojustu znížením administratívnej pracovnej záťaže národných členov. Keďže úloha predsedu sa bude viac týkať riadiacich a administratívnych úloh, bude pre neho alebo ňu náročné zameriavať sa výlučne na operačné otázky. Preto sa pre dotknutý členský štát zaviedla možnosť vyslať do Eurojustu inú primerane kvalifikovanú osobu, za čo by mal tento členský štát dostať náhradu v súlade s príslušnými pravidlami.
            
            
               Komisia si týmto návrhom plní svoju právnu povinnosť podľa článku 12 ods. 1 nariadenia o Eurojuste. Návrh je preto v súlade s existujúcimi ustanoveniami politiky v tejto oblasti.
            
            
               •Súlad s ostatnými politikami Únie
            
            
               Tento návrh je v súlade s politikami a legislatívnou činnosťou Únie, ktorých cieľom je vykonávanie priestoru slobody, bezpečnosti a spravodlivosti vymedzeného v hlave V ZFEÚ, ako aj so zásadou vzájomného uznávania. Táto zásada je hlavnou zásadou v oblasti justičnej spolupráce v trestných veciach.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Návrh je založený na článku 12 nariadenia o Eurojuste.
               
            
            
               •Subsidiarita (v prípade inej ako výlučnej právomoci)
            
            
               V súlade s článkom 12 nariadenia o Eurojuste má Komisia zákonnú povinnosť predložiť návrh na určenie mechanizmu náhrad. Tento návrh je nevyhnutný na zabezpečenie toho, aby členský štát, ktorého národný člen bol zvolený za predsedu, mohol požiadať o takúto náhradu v prípadoch stanovených v nariadení o Eurojuste.
            
            
               •Proporcionalita
            
            
               Tento návrh sa obmedzuje na to, čo je nevyhnutné na dosiahnutie navrhovaného cieľa, a preto je v súlade so zásadou proporcionality. Tento návrh priamo súvisí s vykonávaním nariadenia o Eurojuste.
            
            
               3.VÝSLEDKY HODNOTENÍ EX-POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
         
         
            
               
                  Tento návrh sa týka povinnosti Komisie podľa článku 12 nariadenia o Eurojuste. Vzhľadom na jeho predmet úpravy sa Komisia domnieva, že nie je potrebné hodnotenie ex-post, konzultácia so zainteresovanými stranami ani posúdenie vplyvu.
               
            
            
               4.VPLYV NA ROZPOČET
            
            
               
                  V súlade s článkom 12 ods. 4 nariadenia o Eurojuste sa výdavky mechanizmu náhrad uhrádzajú z rozpočtu Eurojustu.
               
            
            
               5.ĎALŠIE PRVKY
            
            
               •Plány vykonávania, spôsob monitorovania, hodnotenia a podávania správ
            
            
               
                  Vzhľadom na charakter tohto opatrenia vykonávanie nie je potrebné.
               
            
            
               •Podrobné vysvetlenie konkrétnych ustanovení návrhu
            
            
               
                  V článku 1 sa stanovuje všeobecný rámec mechanizmu náhrad a týka sa žiadosti o náhradu a lehoty, v rámci ktorej možno túto žiadosť postúpiť Eurojustu.
               
               
                  V článku 2 sa stanovujú ďalšie podrobnosti o rozhodovaní kolégia.
               
               
                  V článku 3 sa uvádza výpočet výšky náhrady, ktorú je možné poskytnúť.
               
               
                  V článku 4 sa upravuje nadobudnutie účinnosti vykonávacieho rozhodnutia Rady.
               
               
            
            
               2019/0224 (NLE)
            
            
               Návrh
            
            
               VYKONÁVACIE ROZHODNUTIE RADY
            
            
               o mechanizme náhrad pre členský štát, ktorého národný člen bol zvolený za predsedu Eurojustu
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2018/1727 zo 14. novembra 2018 o Agentúre Európskej únie pre justičnú spoluprácu v trestných veciach (Eurojust) a o nahradení a zrušení rozhodnutia Rady 2002/187/SVV
                  2
               , a najmä na jeho článok 12,
            
            
               so zreteľom na návrh Európskej komisie,
            
         
         
            
               keďže:
            
            
               (1)Národný člen zvolený za predsedu Eurojustu bude mať ako predseda ďalšie funkcie v súlade s nariadením (EÚ) 2018/1727 a rokovacím poriadkom Eurojustu.
            
            
               (2)Plnenie funkcií predsedu bude mať vplyv na pracovné zaťaženie zástupcu a asistenta z členského štátu, ktorého národný člen bol zvolený za predsedu, a dotknutý členský štát sa môže rozhodnúť vyslať inú primerane kvalifikovanú osobu s cieľom posilniť národné zastúpenie počas trvania funkčného obdobia predsedu.
            
            
               (3)V článku 11 ods. 7 nariadenia (EÚ) 2018/1727 sa stanovuje, že ak sa v uvedených prípadoch vyšle ďalšia osoba, dotknutý členský štát má nárok požiadať o náhradu.
            
            
               (4)Mechanizmus náhrad by mal zabezpečiť rovnaké zaobchádzanie národného člena zvoleného za predsedu a ďalšej osoby vyslanej dotknutým členským štátom, pokiaľ ide o skutočnú náhradu životných nákladov a iných súvisiacich nákladov,
            
            
               PRIJALA TOTO ROZHODNUTIE:
            
            
               Článok 1
            
            
               1.Členský štát, ktorého národný člen bol zvolený za predsedu Eurojustu a ktorý preto vyslal inú osobu do svojho národného zastúpenia a má podľa článku 11 ods. 7 nariadenia (EÚ) 2018/1727 nárok požiadať o náhradu kolégium Eurojustu, vo svojej žiadosti uvedie tieto informácie:
            
            
               a)rozhodnutie dotknutého členského štátu o vyslaní uvedenej osoby;
            
            
               b)odôvodnenie potreby posilniť svoje národné zastúpenie na základe zvýšeného pracovného vyťaženia;
            
            
               c)podrobné informácie o národnom hrubom mesačnom plate vyslanej osoby;
            
            
               d)podrobné informácie o všetkých životných nákladoch a iných súvisiacich nákladoch poskytnutých vyslanej osobe podľa vnútroštátneho práva;
            
            
               e)podrobné informácie o účte, na ktorý by sa mali náhrady posielať.
            
            
               2.Dotknutý členský štát zašle žiadosť o náhradu kolégiu Eurojustu do 6 mesiacov od vyslania danej osoby.
            
            
            
               Článok 2
            
            
               1.Kolégium Eurojustu rozhodne o poskytnutí náhrady v primeranom čase.
            
            
               2.Dotknutý členský štát má právo na náhradu, pokým je jeho národný člen predsedom a počas trvania vyslania dotknutej osoby.
            
            
               Článok 3
            
            
               1.V súlade s článkom 12 ods. 3 nariadenia (EÚ) 2018/1727 Eurojust nahradí dotknutému členskému štátu:
            
         
         
            
               a)50 % národného mesačného hrubého platu vyslanej osoby, ako aj
            
            
               b)životné náklady a iné súvisiace náklady, ktoré dotknutý členský štát skutočne vynaložil v súvislosti s vyslanou osobou.
            
            
               2.Náklady uvedené v odseku 1 písm. b) sa nahradia len vtedy, ak má vyslaná osoba podľa vnútroštátneho práva nárok na akýkoľvek druh príspevkov alebo platieb zodpovedajúcich nákladom, ktoré sú vo svojej povahe porovnateľné s nákladmi stanovenými v prílohe VII k Služobnému poriadku úradníkov Európskej únie („služobný poriadok“)
                  3
               , ako sú napríklad: rodinné prídavky, príspevok na expatriáciu, náhrada výdavkov spojených s nástupom do funkcie vrátane príspevku na usídlenie, príspevku na presídlenie, cestovných výdavkov, výdavkov na sťahovanie, diét.
            
            
               3.Eurojust poskytne náhradu dotknutému členskému štátu v súlade s podmienkami a finančnými limitmi uplatniteľnými v danom členskom štáte. Náhrada nesmie v žiadnom prípade prekročiť maximálnu výšku príspevkov alebo platieb zodpovedajúcich výdavkom, ako je stanovené v prílohe VII k služobnému poriadku.
            
            
               Článok 4
            
            
               Toto rozhodnutie nadobúda účinnosť dňom jeho prijatia.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 295, 21.11.2018, s. 138.
               
               
                  
                     (2)
                  
                        Ú. v. EÚ L 295, 21.11.2018, s. 138.
               
               
                  
                     (3)
                  
                        Stanovené nariadením Rady (EHS, Euratom, ESUO) č. 259/68 z 29. februára 1968 (Ú. v. ES L 56, 4.3.1968).